CELEX: 62022TN0171
Language: sl
Date: 2022-03-31 00:00:00
Title: Zadeva T-171/22: Tožba, vložena 31. marca 2022 – OR in OS/Komisija

23.5.2022   
            
            
               SL
            
            
               Uradni list Evropske unije
            
            
               C 207/51
            
         
      Tožba, vložena 31. marca 2022 – OR in OS/Komisija
      (Zadeva T-171/22)
      (2022/C 207/67)
      Jezik postopka: francoščina
      
         Stranke
      
      
         Tožeči stranki: OR in OS (zastopnik: N. de Montigny, odvetnik)
      
         Tožena stranka: Evropska komisija
      
         Predlog
      
      Tožeči stranki Splošnemu sodišču predlagata, naj:
      
                  —
               
               
                  za nično razglasi odločbo z dne 12. julija 2021, s katero je Urad za vodenje in plačevanje posameznih pravic (PMO) zavrnil zahtevek tožečih strank z dne 18. marca 2021, vložen na podlagi člena 90(1) Kadrovskih predpisov, za izplačilo pokojninskih pravic, ki jih je njun pokojni oče pridobil v okviru pokojninskega sistema institucij Evropske unije (v nadaljevanju: PSIEU) in pokojninskih pravic, pridobljenih preden je nastopil službovanje;
               
            
                  —
               
               
                  če bi se štela kot dopolnitev obrazložitve, za nično razglasi odločbo z dne 22. decembra 2021, s katero je Organ za imenovanja zavrnil pritožbo tožečih strank z dne 20. septembra 2021;
               
            
                  —
               
               
                  tožeči stranki naloži, da toženima strankama povrne znesek pravic, ki ustrezajo prispevkom pokojnika v PSIEU in znesek njegovih nacionalnih pokojninskih pravic, ki jih je prenesel v PSIEU;
               
            
                  —
               
               
                  toženi stranki naloži, naj plača obresti od zneskov, ki jih je treba vrniti, po obrestni meri Evropske centralne banke, povečani za dve odstotni točki, od datuma prenosa in za mesečne prispevke;
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      V utemeljitev tožbe tožeči stranki navajata en tožbeni razlog, ki se nanaša na neupravičeno obogatitev Unije. Tožeči stranki v zvezi s tem navajata, da je njun oče pred smrtjo pridobil pravico, da prenese svojo pokojninsko dobo, dopolnjeno v okviru PSIEU in tisto, ki jih je pridobil iz naslova svojih nacionalnih pokojninskih pravic, ter poudarjata, da ta pravica ni predmet nobenega prekluzivnega roka. Tožeči stranki dodajata, da njun oče pred smrtjo ni dopolnil deset let dejanskega službovanja, ki bi mu omogočala, da prejema izplačila starostne pokojnine iz naslova PSIEU, zato zneski prispevkov pomenijo neupravičeno obogatitev Unije.